走筆送僧義沖
作者：樓鑰
朝代：宋

paragraphs: 一氣行太虛，流形紛不齊。
要之本無物，洞然無足疑。
梵志有至言，還我未生時。
燒了似不曾，亦有毛僧詞。
沖師名家子，少年習裘箕。
談吐霏木屑，落筆皆珠璣。
自稱十年來，不復念作詩。
空門坐枯禪，綺語知昨非。
聞之意已消，談笑到日西。
習氣終未盡，舊編還自携。
秀句堪供佛，古作力可追。
愛玩不去手，未免成一癡。
又欲上西湖，駐錫來語離。
我生墮宿業，筆硯置藩籬。
拔擢困胃腎，未老神已疲。
幾欲焚故藁，要使心清夷。
君詩既不作，何不等棄之。
萬事都放下，一意探玄機。
語罷復自笑，無使高人知。
作詩固無用，參禪亦胡爲。
勸人反自蹈，此紙何必揮。
不如兩俱忘，他時赤體歸。